SKRIFTLIG FORESPØRGSEL E-1118/01

af Esko Seppänen (GUE/NGL) til Kommissionen

(6. april 2001)

Om: Energisikkerhed

I løbet af de kommende ti år vil EU's afhængighed af energi fra andre lande blive øget. Afhængigheden af importeret gas produceret i navnlig Rusland og dets nære områder vil øges. Hvilke planer har Kommissionen for import af olie og gas fra de pågældende områder, og har Kommissionen taget stilling til, hvilke områder olie- og gasrørledningerne bør føres igennem?

Svar afgivet på Kommissionens vegne af Loyola de Palacio

(12. juni 2001)

Den kendsgerning, at Fællesskabets energiforsyning i stigende grad domineres af importerede fossile brændstoffer, var en væsentlig grund til, at Kommissionens grønbog om energiforsyningssikkerhed blev offentliggjort i november 2000(1). Som Kommissionen bemærker i grønbogen udgør olien 41 % af Fællesskabets aktuelle energiefterspørgsel, gas 22 %, kul 16 %, atomkraft 15 % og vedvarende energikilder 6 %. Forudsat at den nuværende trend fortsætter vil gassens andel i de næste 20-30 år vokse kraftigt til 29 %, olie vil ligge omkring 38 %, kul 19 %, atomkraft 6 % og vedvarende energikilder 8 %. I samme periode vil Fællesskabets energiimport vokse fra ca. 50 % af det aktuelle energiforbrug til 70 %. Olieimportafhængigheden stiger måske fra 80 % til over 90 %, gasimporten fra 40 % til 66 % (70 % i et udvidet EU) og man vil måske være 100 % afhængig af importeret kul.

Hvad angår gas, vokser Fællesskabets efterspørgsel stærkt for tiden, og det skyldes hovedsageligt det øgede gasforbrug til elproduktion. Sammenholdt med den forventede nedgang i EU's egen gasproduktion, har det konsekvenser for Fællesskabets fremtidige gasforsyningssikkerhed. I øjeblikket er Rusland hovedleverandør med 41 % af al gasimport, efterfulgt af Algeriet med 29 % og Norge med 25 %. De russiske gasleverancer opfylder 17 % af Fællesskabets nuværende gasefterspørgsel. Det skønnes, at gasimporten fra Rusland i år 2020 måske vil dække 38 % af Fællesskabets gasefterspørgsel. Rusland har i nogen tid været en pålidelig leverandør af naturgas til Fællesskabet og Kommissionen har fuld tiltro til, at Rusland vil fortsætte med at opfylde sine forpligtelser over for Fællesskabet.

Ud over behovet for tiltag til bedre energieffektivitet og nye vedvarende energikilder, understreger Kommissionens grønbog, at det er vigtigt for Fællesskabet at sikre fleksible, pålidelige og diversificerede eksterne forsyningskilder. Et vigtigt element heri er at øge dialogen med alle energiproducerende lande og at udvide dialogen til alle spørgsmål af fælles interesse, herunder især miljøbeskyttelse og teknologioverførsel. Med særlig henvisning til Rusland anføres det i grønbogen, at landet er indstillet på at arbejde mod en forbedring af Fællesskabets energiforsyningssikkerhed på lang sigt, og at Fællesskabet på sin side vil medvirke til at mobilisere investeringer i energisektoren.

Det vil være nødvendigt med ny teknologi og investeringer for at øge produktionen og fastholde, forbedre og udvide ledningsnettet for russisk gas og reducere energispild. Nye projekter eller investeringer vedrørende gas- og olieforsyninger fra disse områder samt beslutninger om de bedste ruter er op til markedsoperatørerne, idet der tages hensyn til økonomiske forhold og markedets behov. Disse spørgsmål er vigtige elementer i Fællesskabets energidialog med Rusland, som indledtes på topmødet mellem EU og Rusland i Paris i oktober 2000.

(1) KOM(2000) 769 endelig udg.